## Pravilnik o visini novčane pomoći tražiteljima azila, azilantima, strancima pod privremenom zaštitom i strancima pod supsidijarnom zaštitom

### NN 39/2008 (4.4.2008.), Pravilnik o visini novčane pomoći tražiteljima azila, azilantima, strancima pod privremenom zaštitom i strancima pod supsidijarnom zaštitom

# MINISTARSTVO ZDRAVSTVA I SOCIJALNE SKRBI

**1347**

Na temelju članka 102. Zakona o azilu (»Narodne novine«, br. 79/07), ministar
zdravstva i socijalne skrbi donosi

## PRAVILNIK

### O VISINI NOVČANE POMOĆI TRAŽITELJIMA AZILA, AZILANTIMA, STRANCIMA POD PRIVREMENOM ZAŠTITOM I STRANCIMA POD SUPSIDIJARNOM ZAŠTITOM

OPĆE ODREDBE

Članak 1.

Ovim se Pravilnikom propisuju uvjeti i postupak za priznavanje prava te visina
iznosa novčane pomoći tražiteljima azila, azilantima, strancima pod privremenom
zaštitom i strancima pod supsidijarnom zaštitom.

Članak 2.

Visina novčane pomoći osobama iz članka 1. ovoga Pravilnika utvrđuje se u
postotku od osnovice za ostvarivanje prava po osnovi socijalne skrbi koju
određuje Vlada Republike Hrvatske.

NOVČANA POMOĆ TRAŽITELJA AZILA

Članak 3.

Tražitelj azila bez novčanih sredstva i tražitelj azila čiji troškovi života
nisu osigurani na drugi način te koji nije u radnom odnosu ima pravo na novčanu
pomoć.

Članak 4.

Visina novčane pomoći za tražitelja azila utvrđuje se u iznosu od 20% osnovice
iz članka 16. stavka 1. Zakona o socijalnoj skrbi.
Pravo na novčanu pomoć priznaje se tražitelju azila od dana pokretanja postupka
i traje do dana stjecanja statusa azilanta, odnos­no do konačnosti rješenja
kojim je zahtjev za azil odbijen, odbačen ili je postupak obustavljen.

NOVČANA POMOĆ AZILANTU I STRANCU POD SUPSIDIJARNOM ZAŠTITOM

Članak 5.

Azilant i stranac pod supsidijarnom zaštitom koji ne ostvaruje prihode, koji je
bez imovine, odnosno vlastitih novčanih sredstva te nema uzdržavatelja može
ostvariti pravo na novčanu pomoć u skladu s odredbama Zakona o socijalnoj skrbi.

Članak 6.

Visina novčane pomoći osobi sa statusom azilanta i stranca pod supsidijarnom
zaštitom utvrđuje se sukladno članku 16. stavku 2. i 3. Zakona o socijalnoj
skrbi.
Visina novčane pomoći maloljetniku bez pratnje sa statusom azilanta i stranca
pod supsidijarnom zaštitom utvrđuje se u iznosu od 100% osnovice iz članka 16.
stavka 1. Zakona o socijalnoj skrbi.
Pravo na novčanu pomoć osobi sa statusom azilanta i stranca pod supsidijarnom
zaštitom traje dok su za to ispunjeni uvjeti u skladu s odredbama Zakona o
socijalnoj skrbi.

NOVČANA POMOĆ STRANCIMA POD PRIVREMENOM ZAŠTITOM

Članak 7.

Stranac pod privremenom zaštitom kojem je osiguran individualni smještaj u
primjerenom stambenom prostoru u kojem može zadovoljiti osnovne higijenske
potrebe i samostalno organiziranje prehrane može ostvariti pravo na novčanu
pomoć.
Visina novčane pomoći strancima pod privremenom zaštitom utvrđuje se u visini
50% od pomoći utvrđene odredbom članka 6. stavka 1. ovoga Pravilnika.
Stranac iz stavka 1. ovog članka može ostvariti pravo na novčanu pomoć za
vrijeme za koje joj je Ministarstvo unutarnjih poslova odobrilo privremenu
zaštitu.

NADLEŽNOST I POSTUPAK

Članak 8.

Za odlučivanje o priznavanju prava na novčanu pomoć tražitelju azila mjesno je
nadležan centar za socijalnu skrb prema mjestu prihvatilišta.
Postupak se pokreće po službenoj dužnosti po obavijesti Ministarstva unutarnjih
poslova o smještaju tražitelja azila u prihvatilištu.

Članak 9.

Za odlučivanje o priznavanju prava na novčanu pomoć osobe sa statusom azilanta,
stranca pod supsidijarnom zaštitom i stranca pod privremenom zaštitom mjesno je
nadležan centar za socijalnu skrb prema mjestu u kojem je spomenutim osobama
osiguran smještaj.
Postupak za priznavanje prava na novčanu pomoću pokreće se po zahtjevu osobe sa
statusom azilanta, stranca pod supsidijarnom zaštitom i stranca pod privremenom
zaštitom.

PRIJELAZNE I ZAVRŠNE ODREDBE

Članak 10.

Danom stupanja na snagu ovoga Pravilnika prestaje važiti Pravilnik o visini
novčane pomoći tražiteljima azila, azilantima i strancima pod privremenom
zaštitom (»Narodne novine« br. 145/04).

Članak 11.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/08-04/35
Urbroj: 534-07-08-1
Zagreb, 2. travnja 2008.

Ministar
**mr. Darko Milinović, dr. med.**, v. r.

Pravilnik, NN 39/2008-1347
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)